Virallinen lehti nro C 068 , 20/03/1995 s. 0045



B4-0370, 0375, 0376, 0377, 0378, 0379, 0380, 0381 ja 0382/95 Päätöslauselma Euroopan kehitysrahaston uudistamisesta Euroopan parlamentti, joka - ottaa huomioon AKT-EU -ministerineuvoston 30. marraskuuta - 1. joulukuuta 1994 pidetyn neuvotteluihin keskittyneen erityiskokouksen tuloksen, - ottaa huomioon yleisten asiain neuvoston 15. helmikuuta 1995 pidetyn kokouksen ja AKT-EU -ministerineuvoston 16. helmikuuta 1995 pidetyn kokouksen tulokset, - ottaa huomion parlamentin puhemiehen kirjeen neuvoston puheenjohtajalle kahdeksannen Euroopan kehitysrahaston suuruudesta, - ottaa huomioon neuvoston ja komission 28. helmikuuta 1995 antamat julkilausumat, - ottaa huomioon, että kauden puolivälissä tehtävän katsauksen tulokset ovat hyväksyntämenettelyn alaisia, - ottaa huomioon yhteiskokouksen Librevillessä 6. lokakuuta 1994 tekemän, neljättä Lomén yleissopimusta koskevan, puolivälissä tehtävään katsaukseen liittyvän lopullisen mietinnön ja päätöslauselman sekä neuvottelujen edistymistä koskevan päätöslauselman, jonka se hyväksyi Dakarissa 2. helmikuuta 1995, A. ottaa huomioon, että AKT-EU -neuvottelut ovat pysähdyksissä, koska neuvosto epäonnistui sopimuksen tekemisessä kahdeksannelle Euroopan kehitysrahastolle jaettavasta kokonaissummasta ajanjaksolle 1995 - 2000 ja että pelkästään Euroopan kehitysrahaston osuus Euroopan kehitysyhteistyöstä on 54 %; B. korostaa, että Lomén yleissopimus on laajuudessaan ja ehtoineen ainutlaatuinen yhteistyön väline, jota vastaavaa ei maailmassa ole; C. on tietoinen siitä, että neljännen Lomén yleissopimuksen voimassaoloaikana ei ole ollut mahdollista päästä sopimukseen rahoituspöytäkirjasta, mikä estää myös maailmanlaajuisen sopimuksen solmimisen; D. ottaa huomioon, että samalla kun kehitysmaat ovat joutuneet kohtaamaan demokratiakehityksen valtavat kustannukset, niille myönnetyt avustukset ovat vähentyneet reaalimääräisesti ja samaan aikaan vuosille 1994 - 1999 määriteltyjen rahoitusnäkymien puitteissa unionin ulkoiset menot kasvavat huomattavasti; E. ottaa huomioon, että Euroopan unionin etelän maille, erityisesti Lomén yleissopimuksen allekirjoittajamaille, tarjoaman taloudellisen avun olisi pysyttävä ensisijaisena tavoitteena, jotta tehdyt sitoumukset voidaan pitää; F. ottaa huomioon, että tiettyjen eurooppalaisten hallitusten osoittama poliittisen tahdon puute avustaa AKT-kumppaneitamme ei ainoastaan vaaranna yhteistä yhteistyöpolitiikkaa vaan heikentää muös unionin uskottavuutta kansainvälisenä toimijana; G. ottaa huomioon, että OECD:n vuosittaisessa kertomuksessa kehitysavusta osoitetaan selvästi, että teollisuusmaat antavat yhä vähemmän apua kehitysmaille, ja että niiden avustusten määrä on pudonnut 0,3 prosenttiin BKTL:sta, mikä on pienin määrä kahteenkymmeneen vuoteen, samalla kun tavoitteeksi on vahvistettu 0,7 %; H. on huolestunut siitä, että neuvosto hylkäsi Lomén yleissopimuksen rahoituksen ottamisen osaksi talousarviota, mikä olisi merkinnyt Euroopan parlamentin demokraattista valvontaa; I. on tietoinen puheenjohtajamaa Ranskan yrityksistä löytää hyväksyttävissä oleva esitys kahdeksannen Euroopan kehitysrahaston suuruudesta; J. ottaa huomioon, että olisi Euroopan unionin politiikan tavoitteiden vastaista, jos unioni vähentäisi sitoumuksiaan AKT-maiden kehittämiseksi aikana, jolloin useat niistä ovat aloittamassa demokratisoitumisen tai edistymässä merkittävästi demokratisoitumisessa ja ihmisoikeuksien kunnioittamisessa; 1. Pahoittelee syvästi sitä, että yleisten asiain neuvosto ei ole onnistunut tekemään asianmukaista maailmanlaajuista sopimusta kahdeksannesta Euroopan kehitysrahastosta, sekä tästä aiheutuvaa vakavaa takaiskua kaikille neljännen Lomén yleissopimuskauden puolivälissä tehtävää katsausta koskeville neuvotteluille; katsoo, että neljännen Lomén yleissopimuksen rahoituksen reaalisen tason vähentäminen ei ole hyväksyttävissä; 2. Vaatii näin ollen, että Euroopan kehitysrahaston suuruus määritellään ottaen seuraavat tekijät huomioon: - Euroopan unionin laajentuminen - AKT-maiden väestönkasvu - inflaatiovauhti - AKT-maiden ja Euroopan unionin ehdottamien uusien tekijöiden (puutavara, banaanit jne.) ottaminen mukaan kauden puolivälissä tehtävään katsaukseen - AKT-maita kohdanneet taloudelliset vaikeudet, jotka johtuvat Uruguayn kierroksen rakennesopeutuspolitiikasta - velkataakka; 3. Korostaa olevansa erittäin huolestunut siitä vaarasta, että kehitysapu kansallistetaan jälleen kahdenvälisistä suhteista riippuvaiseksi unionin AKT-kumppaneille antamien sitoumusten kustannuksella; 4. Tuo julki ehdottoman kantansa olla hyväksymättä edellisessä rahoituspöytäkirjassa myönnetyn reaalimäärän vähentämistä, ja ryhtyy kaikkiin toimivaltansa sallimiin toimenpiteisiin sen varmistamiseksi, että EU:n sitoumukset AKT-maille täytetään; 5. Vetoaa voimakkaasti niihin jäsenvaltioihin, jotka ovat ilmoittaneet haluavansa vähentää rahoitusosuuttaan taloudellisessa kehityspolitiikassa ja kehottaa niitä harkitsemaan uudelleen kantansa; 6. Pitää puheenjohtajamaa Ranskan ehdottamaa summaa ainoastaan ehdottomana vähimmäismääränä kahdeksannen Euroopan kehitysrahaston rahoittamiseksi; 7. Pyytää puheenjohtajamaa Ranskaa varmistamaan, että AKT-maille tehdään hyväksyttävissä oleva esitys riittävän ajoissa, jotta neuvottelut voidaan päättää ennen lopullista määräaikaa 6. toukokuuta 1995; 8. Tekee hyväksymisensä riippuvaiseksi rahoituksen määräämisestä tasolle, joka täyttää tämän päätöslauselman 2 kohdassa esitetyt ehdot; 9. Vaatii, että Euroopan kehitysrahastosta tehdään unionin talousarvion erottamaton osa; 10. Pyytää neuvotteluosapuolia sisällyttämään käynnissä oleviin neuvotteluihin AKT-EU -yleiskokouksen hyväksymän asiakirjan «Lomén yleissopimuksen tehokkaan hyödyntämisen mahdollisuuksien parantaminen alueellisten ja kansallisten koulutuskeskusten avulla», Lomén yleissopimuksen aiempaa paremman täytäntöönpanon varmistamiseksi. 11. Pyytää puhemiestään välittämään tämän päätöslauselman neuvostolle, komissiolle, Lomén yleissopimuksen allekirjoittajamaiden hallituksille sekä AKT/EU -yleiskokouksen puheenjohtajille.